題霧豹齋
作者：劉才邵
朝代：宋

paragraphs: 幽人樂安閑，雜世不復顧。
可憐有爲身，輕被山林錮。
豈知曠達士，用捨隨所寓。
聊從隱約中，養就扶世具。
如彼南山豹，深藏十日霧。
一朝文采成，蔚然駭狐兔。
偉哉王夫子，術業久饒裕。
今猶事韜晦，盖亦以此故。
獨於議論間，時肯一斑露。
使得效所長，英躔可平步。
方今正急賢，延納非一路。
願早隨鶴書，勿久山間住。